ઈસ્લામાબાદ- પાકિસ્તાનની સામાન્ય ચૂંટણીમાં જીત મેળવ્યા બાદ પોતાના પ્રથમ ભાષણમાં પાકિસ્તાન તહરીક-એ-ઈન્સાફ પાર્ટીના વડા ઈમરાન ખાને જે જાહેરાત કરી હતી તેના ઉપર અમલ કરી રહ્યા હોવાનું જણાઈ રહ્યું છે. પોતે કરેલા વાયદા મુજબ ઈમરાન ખાને પાકિસ્તાનના સત્તાવાર વડાપ્રધાન નિવાસમાં રહેવાનો ઈનકાર કર્યો છે. ત્યારબાદ તેમના મિનિસ્ટર્સ એન્ક્લેવમાં રહેવાની શક્યતાઓ જણાવવામાં આવી રહી છે. પાકિસ્તાની મીડિયાના જણાવ્યા મુજબ વહીવટી અધિકારીઓ મિનિસ્ટર્સ એન્ક્લેવમાં ઈમરાન ખાનના રહેવા અંગે વિચાર કરી રહ્યાં છે. મળતી માહિતી મુજબ ઈસ્લામાબાદમાં મિનિસ્ટર્સ એન્ક્લેવના એક ઘરને પાકિસ્તાનના નવા વડાપ્રધાનનું નિવાસસ્થાન બનાવવામાં આવી શકે છે.